Indignació entre els usuaris amb Adif i Renfe | Redacció | girona | Serveis | El Punt Avui
Els afectats critiquen la negativa a retornar l'import dels bitllets del TAV
Passatgers del TAV ahir esperant-se a l'estació de Girona ACN.
Per a alguns dels passatgers realment va ploure sobre mullat perquè ja havien patit els efectes de la primera inundació. Aquest va ser el cas d'un usuari francès, que lamentava que després de pagar un bitllet de 180 euros hagués de patir aquest perjudici. “És del tot inadmissible”, assenyalava, i hi afegia que confiava que “algú” assumís responsabilitats perquè això no tornés a passar. Un passatger internacional ho qualificava també d'“inadmissible”. Aquest usuari havia estat afectat per la interrupció del servei el setembre passat per la inundació de les vies i ara li ha tornat a passar el mateix.
A un altre passatger, Josep Maria López, que va afirmar que era “patètic” que en menys de dos mesos l'estació s'hagi tornat a inundar per les fortes pluges, no l'ha afectat tant perquè ha estat previsor i s'ha informat prèviament. López havia d'anar fins a Madrid des de Roses però, veient que el servei ja havia quedat interromput, va trucar ahir al matí a Renfe i el van informar del que havia de fer. Finalment, va agafar el tren regional des de Figueres fins a Girona, on s'havia organitzat un tren que anava directe a Madrid. “Perdo una hora i mitja”, va dir. Aquest usuari, però, no pensa reclamar l'import del bitllet perquè diu que són pocs diners de diferència i que “no val la pena fer una reclamació”.
El Punt Avui. Girona 02-12-2014, Pàgina 34